Samtal milli ríkjanna hafa aukist síðustu ár . Getty / Handout Norður-Kórea hefur framkvæmt „ mjög veigamikla “ tilraun við gervihnattarskotstöð sína . Skotstöðin , Sohoe , er ein þeirra sem Bandaríkin hafa sagt Norður-Kóreu hafa lofað að loka . Ríkismiðill Norður-Kóreu , KCNA sagði að niðurstöður tilraunarinnar verði notaðar til þess að efla stöðu ríkisins . Engar frekari upplýsingar voru veittar . BBC greinir frá . Talið er líklegt að í tilrauninni hafi verið prófaðar vélar sem gætu knúið gervihnött eða eldflaug sem gæti náð yfir Kyrrahafið . Norður-Kórea hafði gefið Bandaríkjamönnum frest til nýs árs til þess að leggja fram tillögur að nýjum samningi um kjarnorkuafvopnun . Í gær sagði Kim Song , sendiherra Norður-Kórea gagnvart Sameinuðu þjóðunum að kjarnorkuafvopnun ríkisins hefði verið slegin af borðinu og væri ekki lengur til umræðu . Bandaríkjaforseti hefur þó greint frá því að hann sé enn vongóður um að samningar muni nást .